钦定古今图书集成/历象汇编/岁功典/第037卷 > 《缃素杂记》 > 《曲水总考》
## 钦定古今图书集成/历象汇编/岁功典/第037卷 > 《缃素杂记》 > 《曲水总考》

晋武帝尝问挚虞三日曲水之义，虞曰：“汉章帝时，徐
肇以三月初生三女，至三日俱亡，村人以为怪，乃招
携之水滨洗祓，遂因水以泛觞，其义起此。”帝曰：“必如
所言，便非好事。”束晰进曰：“臣请言之。昔周公成洛邑，
因流水以泛酒，故《逸诗》云：‘羽觞随波流’。又秦昭王以
三日置酒河曲，见金人奉水心之剑曰：‘令君制有西
夏，乃霸，诸侯因此立为曲水。二汉相沿，皆为盛集。帝
大悦’。”又《韩诗》曰：“郑国之俗，三月上巳之日，于溱、洧二
水之上，招魂续魄，执兰草祓除不祥。”上巳即三日也。
曲水者，引水环曲为渠，以流酒杯而行焉。《汉书》：八月
祓霸水。亦斯义也。又《荆楚岁时记》云：“按《诗》曰：‘溱与洧，
方涣涣兮；唯士与女，方秉蕑兮’。”〈注云今三月桃花水
下〉以招魂续魄，祓除气秽，并其义也。元魏孝文帝还
洛，引见王公侍臣于清徽堂，因之流化渠。帝曰：“此曲
水者，取乾道曲成，万物无滞。”《风俗通》曰：《周礼》，“女巫掌
岁时，以祓除疾病。”《后汉志》云：是月上巳，官民皆洁于
东流水上，曰洗濯祓。除去宿垢，疢为大洁。一说云：后
汉有郭虞者，三月上巳产二女，三日中并不育。俗以
为大忌。至此月日，人家皆于东流水为祈禳，自洁濯，
谓之禊祠。引流行觞，遂成曲水。刘昭注云：“郭虞之说，
良为虚诞。假有庶民，旬内失其两女，何足惊彼风俗，
称为世忌乎？”杜笃乃称：“王侯公主，暨于冨商，用事，伊、
雒帷幔”《元黄本传》：大将军梁商亦歌泣于雒禊也。自
魏时不复用三日水宴之礼。